ai4bharat/Pralekha huggingface dataset:
கப்பல் போக்குவரத்து அமைச்சகம்
பரதீப் துறைமுகம் 2022 டிசம்பர் மாதம் அதிகபட்ச சரக்குகளைக் கையாண்டு சாதனை
2023 புத்தாண்டு துவங்கியுள்ள நிலையில் நாடு முழுவதும் உள்ள முக்கிய துறைமுகங்களைப் பின்னுக்குத்தள்ளி பரதீப் துறைமுகம் டிசம்பர் மாதம் அதிகபட்சமாக 12.6 மில்லியன் மெட்ரிக் டன் சரக்குகளைக் கையாண்டு சாதனை படைத்துள்ளது. இந்த சாதனைக்கு வித்திட்ட தனது குழுவினருக்கு, பரதீப் துறைமுகத்தின் தலைவர் திரு பி எல் ஹரானாந்த் பாராட்டு தெரிவித்துள்ளார். இதைத்தொடர்ந்து புத்ததாண்டின் ஜனவரி மாதத்தில் 100 மில்லியன் மெட்ரிக் டன் சரக்குகளை கையாள இலக்கு நிர்ணயிக்கப்பட்டுள்ளது. நடப்பு நிதியாண்டில் இந்த துறைமுகம் 125மில்லியன் மெட்ரிக் டன் சரக்குகளை கையாள இலக்கு நிர்ணயித்திருந்த நிலையில், டிசம்பர் வரையிலான காலகட்டத்திலேயே மொத்தம் 96.81 மில்லியன் மெட்ரிக் டன் சரக்குகளை வெற்றிகரமாக கையாண்டுள்ளது. முந்தைய நிதியாண்டின் இந்த காலகட்டத்தில் 83.6 மில்லியன் மெட்ரிக் டன்னை பரதீப் துறைமுகம் கையாண்டு இருந்தது.
இந்த துறைமுகத்தின் பணிகளை எளிமையாக்குவதற்காக மேற்கொள்ளப்பட்ட பல்வேறு நடவடிக்கைகளின் பலனாக கடந்த நிதியாண்டை காட்டிலும் இந்த நிதியாண்டு கூடுதலாக 15.5 சதவீதம் சரக்குகள் கையாளப்பட்டிருக்கின்றன.
இதேபோல், கடலோர அனல் நிலக்கரியைக் கையாள்வதில் கடந்த நிதியாண்டுடன் ஒப்பிடும் போது, 58.11 சதவீதம் வளர்ச்சி கண்டுள்ளது. இது பரதீப் துறைமுகத்தில் கையாளப்படும் சரக்குகளின் மொத்த அளவில் 31.56 சதவீதமாகும். இதன் மூலம் நாட்டின் கடலோர சரக்கு கையாளும் மையமாக பரதீப் துறைமுகம் மாறி வருவதுடன், கடலோர கப்பல் மூலம் அனல் நிலக்கரியை ராஜஸ்தான், உத்திரப்பிரதேசம் மற்றும் ஹரியானா மாநிலங்களில் உள்ள மின்கழகங்களுக்கு கொண்டு செல்லவும் திட்டமிட்டுள்ளன.
மேலும் விவரங்களுக்கு இந்த ஆங்கில செய்திக்குறிப்பைக் காணவும்:https://pib.gov.in/PressReleasePage.aspx?PRID=1887953
ரசாயனம் மற்றும் உரங்கள் அமைச்சகம்
ஊரடங்கு இடையே ஆப்பிரிக்க நாடுகளிலிருந்து பெரிய ஆர்டர்களை எச்ஐஎல் நிறுவனம் எதிர்பார்த்துள்ளது
கொவிட்-19 பொது முடக்கம் காரணமாக, பொருள் போக்குவரத்து பாதிப்பு உள்பட ஏராளமான சவால்களை சந்தித்து வரும் நிலையில், ரசாயனம் மற்றும் பெட்ரோகெமிகல்ஸ் துறையின் கீழ் இயங்கும் பொதுத்துறை நிறுவனமான ஹிந்துஸ்தான் பூச்சிக்கொல்லி லிமிடெட்  இந்தியா நிறுவனம், நாடு முழுவதும் உள்ள விவசாய சமூகத்தினருக்கு போதுமான அளவு பூச்சிக்கொல்லிகள் விநியோகத்தை உறுதி செய்துள்ளது. அதே சமயம், ஆப்பிரிக்க நாடுகளிலிருந்து DDT பூச்சி மருந்து ஏற்றுமதிக்கான ஆர்டர்களை அந்நிறுவனம் எதிர்பார்த்துள்ளது.
தெற்கு ஆப்பிரிக்கப் பிராந்தியத்தில் வரும் மாதங்களில் மலேரியா பரவுவதற்கு வாய்ப்பு இருப்பதாக உலக சுகாதார அமைப்பு எச்சரித்துள்ள நிலையில், DDT பூச்சி மருந்து விநியோகத்துக்கான கடிதத்தை தெற்கு ஆப்பிரிக்க மேம்பாட்டு சமுதாயத்தின் பத்து நாடுகளுக்கு எச்ஐஎல் எழுதியுள்ளது.
நாட்டில் ஊரடங்கு அமலில் உள்ள இக்கால கட்டத்தில் மே மாதம் 7-ஆம் தேதி வரை, ஊரடங்கின் பாதிப்பை விவசாயிகள் உணராமல் இருக்கும் வகையில், எச்ஐஎல் நிறுவனம் 120.40 மெட்ரிக் டன் DDT டெக்னிகல், 226 மெட்ரிக் டன் DDT 50% wdp பூச்சி மருந்து, 85 மெட்ரிக் டன் மாலதியான் டெக்னிகல், 16.38 மெட்ரிக் டன் ஹில்கோல்டு, 27.66 மெட்ரிக் டன் பார்முலேசன்ஸ் ஆகியவற்றை தயாரித்துள்ளது. இவை தவிர, வெட்டுக்கிளிக் கட்டுப்பாட்டு திட்டத்துக்கான மாலதியான் டெக்னிகல் விநியோகத்தை அது தொடர்ந்து வருகிறது. ராஜஸ்தான், குஜராத் ஆகிய மாநிலங்களில் விவசாய அமைச்சகத்தின் வெட்டுக்கிளி கட்டுப்பாட்டுத் திட்டத்தைச் செயல்படுத்த இந்த மருந்து விநியோகம் தொடர்கிறது. சிறு உயிரிகளால் பரவும் நோய்க் கட்டுப்பாட்டு தேசிய திட்டத்தின் விநியோக ஆர்டருக்கு இணங்க, ஒடிசாவுக்கு  DDT 50% WDP பூச்சி மருந்து அனுப்பப்பட்டுள்ளது.
(
தொலைதொடர்பு மற்றும் தகவல் தொழில்நுட்ப அமைச்சகம்
இந்திய வியட்நாம் கூட்டு அஞ்சல் தலைகள்: மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் மத்திய அமைச்சரவை புதன்கிழமை கூடியது. அதில், இந்திய அஞ்சல் துறையும் வியட்நாம் அஞ்சல் துறையும் கூட்டாக அஞ்சல் தலை வெளியிடுவது குறித்து விவரிக்கப்பட்டது.
மத்திய தகவல் அமைச்சகத்தின் கீழ் அஞ்சல் துறையும் வியட்நாம் நாட்டின் வியட்நாரா அஞ்சல் துறையும் இணைந்து “பாரம்பரிய கட்டடக்கலை” என்ற கருத்தியலில் இந்திய – வியட்நாம் அஞ்சல் தலையைக் கூட்டாக வெளியிடுவதற்கு இசைந்தன. இந்த கூட்டு அஞ்சல் தலைகள் 2018, ஜனவரி 25-ம் தேதி வெளியிடப்பட்டன.
இந்தியா – வியட்நாம் குறித்த இந்த நினைவு அஞ்சல்தலைகள் இந்தியாவின் சாஞ்சி ஸ்தூபியையும், வியட்நாமில் உள்ள போ மின் பகோடாவையும்  சித்திரிக்கின்றன. இது தொடர்பாக இந்திய வியட்நாம் நாடுகளின் அஞ்சல் துறைகளுக்கு இடையிலான புரிந்துணர்வு ஒப்பந்தம்  2017, டிசம்பர் 18ம் தேதி கையெழுத்தானது.
பிரதமர் அலுவலகம்
பத்மஸ்ரீ விருதாளர் திரு. நந்தா பிரஸ்டியின் மறைவுக்கு பிரதமர் இரங்கல்
பத்மஸ்ரீ விருதாளர் திரு. நந்தா பிரஸ்டியின் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார்.
“திரு. நந்தா ப்ருஸ்டி அவர்களின் மறைவு வேதனை அளிக்கிறது. மிகவும் மதிக்கப்படும் "நந்தா அவர்கள்", ஒடிசாவில் கல்வி குறித்த மகிழ்ச்சியைப் பரப்புவதற்காக மேற்கொண்ட முயற்சிகளால் தலைமுறை தலைமுறையாக நினைவுகூரப்படுவார். சில வாரங்களுக்கு முன்பு நடைபெற்ற பத்ம விருதுகள் விழாவில் அவர் நாட்டின் கவனத்தையும் அன்பையும் ஈர்த்தார். ஓம் சாந்தி”, என்று பிரதமர் தமது டுவிட்டர் செய்தியில் கூறியுள்ளார்.
(
ரசாயனம் மற்றும் உரங்கள் அமைச்சகம்
ஜம்மு-காஷ்மீர் மாநிலத்தில் தேசிய மருந்து விலை ஆணையகத்தின் விலை கண்காணிப்பு மற்றும் வள பிரிவு இன்று தொடக்கம்
நமது நாடு கொவிட்-19-க்கு எதிராக போராடிக்கொண்டிருக்கும் நிலையில் இந்த பிரிவைத் தொடங்குவது முக்கியத்துவம் பெறுகிறது
தேசிய மருந்து விலை ஆணையகத்தின் விலை கண்காணிப்பு மற்றும் வள பிரிவு இன்று ஜம்மு-காஷ்மீர் மாநிலத்தில் அமைக்கப்படுகிறது. விலை கண்காணிப்பு மற்றும் வள பிரிவு அமைக்கப்படும் 12-வது மாநிலம் ஜம்மு – காஷ்மீர் ஆகும்.
இந்த விலை கண்காணிப்பு மற்றும் வள பிரிவு, ஜம்மு-காஷ்மீர் மாநிலத்தின் மருந்து கட்டுப்பாட்டாளர் துறையின் கீழ் இயங்கும்.
கொவிட்-19-க்கு எதிராக நமது நாடு போராடிக்கொண்டிருக்கும் இந்தத் தருணத்தில் மருந்து தட்டுப்பாடு/ பதுக்கல் ஆகியவை குறித்தும், அதிக விலையில் மருந்துகள் விற்கப்படுதல் குறித்தும் ஆராய இந்தப் பிரிவு தேசிய மருந்து விலை ஆணையத்திற்கும் ஜம்மு-காஷ்மீர் மாநிலத்திற்கும் துணையாக இருக்கும்.
மத்திய அமைச்சரவை
சுகாதாரம் மற்றும் ஆரோக்கியத்துறையில் இந்தியா – ஜப்பான் இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
சுகாதாரம் மற்றும் ஆரோக்கியத்துறையில் இந்தியா – ஜப்பான் இடையேயான புரிந்துணர்வு ஒப்பந்தத்திற்குப் பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் அக்டோபர் 29, 2018 அன்று கையெழுத்தானது.
குறிப்பிட்ட திட்டங்களை மேம்படுத்துதல்
- ஒவ்வொரு துறையிலும் தேர்ச்சி பெற்று புதிய துறைகளில் கவனம் செலுத்துவது உட்பட உள்ளுறுப்புகளுக்கான மருந்து, அறுவை சிகிச்சை, விபத்துக்கான சிகிச்சை ஆகிய துறைகளில் மனித வளத்தை மேம்படுத்துதல்;
- மருத்துவப் பரிசோதனைக்குக் கூட்டாக நவீன பரிசோதனை கூடத்தை உருவாக்குவது;
- சுகாதாரப் பணியாளர்களில் பயிற்சி பெறுவோருக்கு ஜப்பான் மொழிக்கல்வி மையத்தை நிறுவுதல்;
- ஏ.யூ.எம்.எஸ் போன்று இருநாடுகளிலும் 3-ம் நிலை கவனிப்பு மையங்களை உருவாக்குவதில் கூட்டுறவை ஏற்படுத்துதல்;
- ஜப்பானிலிருந்து சான்றிதழ் பெற்ற சுகாதாரப் பணியாளர்களை அனுப்புவது மற்றும் பயிற்சி பெற்ற சுகாதாரப் பணியாளர்கள் கிடைக்க பாடத்திட்டங்கள் மற்றும் பாடநூல்களை ஜப்பானுக்கு அனுப்புவது ஆகியவற்றின் மூலம் சுகாதாரப் பணியாளர்களுக்கு தொழில்நுட்ப ரீதியான உள்நிலை பயிற்சித் திட்டங்களை செயல்படுத்தும் அமைப்புகளுக்கு ஆதரவு அளித்தல்.
இந்த ஒத்துழைப்புக்கான புரிந்துணர்வு ஒப்பந்த அமலாக்கத்தைக் கண்காணிக்கவும், ஒத்துழைப்பை மேலும் விரிவுபடுத்தவும் கூட்டான உயர்நிலை ஆலோசனைக் குழு அமைக்கப்படவுள்ளது.
PIB Headquarters
அஞ்சலக குறைதீர்ப்பு
கோட்ட அளவிலான அஞ்சலக குறைதீர்ப்பு முகாம் வரும் 29-ஆம் தேதி நடைபெறவுள்ளது. சென்னை – 600 0017 சிவஞானம் சாலை, சென்னை பெருநகர மத்திய பிரிவு என்னும் முகவரியில் இயங்கும் அஞ்சலகங்களின் சீனியர் கண்காணிப்பாளர் அலுவலகத்தில் மாலை 3.30 மணிக்கு இந்த குறைதீர்ப்பு நிகழ்ச்சி நடைபெறுகிறது.
இந்த கோட்டத்திற்கு உட்பட்ட பகுதிகளைச் சேர்ந்த மக்கள் தங்களது புகார்களை இந்த அலுவலகத்திற்கு அனுப்பலாம். பதிவுக் கடிதங்கள், பார்சல்கள், காப்பீடு செய்யப்பட்டவை, பணவிடைகள் ஆகியவை குறித்து, பதிவு செய்யப்பட்ட தேதி அலுவலக விவரம், அனுப்புபவர் மற்றும் பெறுபவரின் முகவரிகள் ஆகிய தகவல்களை இணைத்து புகார்களை அனுப்ப வேண்டும். அஞ்சலக சேமிப்பு கணக்குகள், பணச்சான்றிதழ்கள் குறித்த புகார்களையும் அனுப்பலாம். அத்துடன் 29.06.2018 மாலை 3.30 மணிக்கு நடைபெறும் அஞ்சலக குறைதீர்ப்பு நாளில் அவர்கள் கலந்து கொள்ளலாம்.
இந்தக் கோட்டத்தில் தி.நகர், மயிலாப்பூர், கிரீம்ஸ் சாலை, திருவல்லிக்கேணி, ராயப்பேட்டை, நுங்கம்பாக்கம், கோபாலபுரம், சூளைமேடு ஆகிய அஞ்சலகங்கள் அடங்கும்.
பாதுகாப்பு அமைச்சகம்
இந்திய கடற்படை மற்றும் எச்ஏஎல் இடையே பரஸ்பர விருப்ப ஒப்பந்தம் கையெழுத்து.
கொச்சியில் உள்ள விமானவியல் தொழில்நுட்பத்திற்கான கடற்படை நிறுவனம் மற்றும் பெங்களூருவில் உள்ள எச்ஏஎல் மேலாண்மை அகாடமி ஆகியவற்றுக்கு இடையே ஆசிரியர்களை பரிமாற்றம் செய்து கொள்வதற்கான பரஸ்பர விருப்ப ஒப்பந்தத்தில் இந்திய கடற்படை மற்றும் எச்ஏஎல் 2022 பிப்ரவரி 24 அன்று கையெழுத்திட்டன.
விமானவியல் தொழில்நுட்பங்கள் மற்றும் பராமரிப்பு, பழுது பார்த்தல், புனரமைப்பு, மேலாண்மை ஆகியவற்றில் குறுகிய கால மற்றும் நீண்ட கால படிப்புகள், கௌரவ உரைகள், பயிலரங்குகள் மற்றும் மாநாடுகள் உள்ளிட்டவற்றை நடத்துவதன் மூலம் பயிற்சியாளர்களின் திறன்களை வளர்ப்பதற்கு இந்த கூட்டு வழிவகுக்கும்.
கடற்படையின் உதவி தளபதி  திரு. தீபக் பன்சல் மற்றும் எச்ஏஎல் மேலாண்மை அகாடமி பொது மேலாளர் மற்றும் தலைவர் டாக்டர் ஜி. ஸ்ரீகாந்த் சர்மா ஆகியோர் இந்த ஒப்பந்தத்தில் கையெழுத்திட்டனர். கடற்படை உதவி தளபதி திரு. ரவ்நீத் சிங் மற்றும் எச்ஏஎல் இயக்குநர்  திரு. எம் .எஸ். வேல்பாரி ஆகியோர் முன்னிலையில் ஒப்பந்தம் கையெழுத்திடப்பட்டது.
மூன்றாவது ஐஎன்-எச்ஏஎல் தலைமை கூட்டத்தில் இந்த ஒப்பந்தம் கையெழுத்திடப்பட்டது. இதன்மூலம் இரு நிறுவனங்களின் ஆசிரியர்கள் மற்றும் பயிற்சியாளர்கள் பெரிதும் பயனடைவார்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1801047
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
வடகிழக்கு மாநிலங்கள் ஜம்மு காஷ்மீர் யூனியன் பிரதேசத்தின் தில்லி அலுவலக ஆணையர்களிடம் கோவிட் தொடர்பான தகவல்களைக் கேட்டறிந்தார் அமைச்சர் ஜிதேந்திர சிங்
எட்டு வடகிழக்கு மாநிலங்கள் மற்றும் ஜம்மு காஷ்மீர் யூனியன் பிரதேசத்தின் தில்லி அலுவலக ஆணையர்களிடம் இருந்து கோவிட் தொடர்பான தகவல்களை மத்திய அமைச்சர் டாக்டர் ஜிதேந்திர சிங் இன்று கேட்டறிந்தார்.
காணொலி மூலம் ஒரு மணி நேரம் நடந்த இந்த உரையாடலில், தில்லி அலுவலக ஆணையாளர்களாக உள்ள அருணாச்சலப் பிரதேசத்தின் சார்பில் ஜிதேந்திர நராயண், அசாம் சார்பில் கே.சி. சமாரியா, மணிப்பூர் சார்பில் பி.கே. சிங், மிசோரம் சார்பில் அஜய் சௌத்ரி, நாகாலாந்து சார்பில் ஜோதிகலாஷ், சிக்கிம் சார்பில் அஸ்வனி குமார் சந்த், திரிபுரா சார்பில் சேட்டன்ய மூர்த்தி, ஜம்மு காஷ்மீர் சார்பில் நீரஜ் குமார் ஆகியோர் கலந்து கொண்டு தகவல்களைத் தெரிவித்தனர்.
நாட்டின் பல்வேறு பகுதிகளில் இருந்து மக்கள் சொந்த ஊர்களுக்குச் செல்வதற்கு கடந்த இரண்டு, மூன்று நாட்களாக மேற்கொள்ளப்பட்ட பல்வேறு நடவடிக்கைகள் குறித்து மாநிலங்கள் / யூனியன் பிரதேசங்களின் பிரதிநிதிகளிடம் டாக்டர் ஜிதேந்திர சிங் தெரிவித்தார். ஷ்ராமிக் சிறப்பு ரயில்கள் தொடர்ந்து இயக்கப்படுவதாகத் தெரிவித்த அவர், டெல்லி அலுவலக ஆணையாளர்களின் பங்களிப்புக்கு பாராட்டு தெரிவித்தார். அவர்களில் பலர் இந்தப் பணிகளை ஒருங்கிணைப்பதற்கு முன்னோடி அதிகாரிகளாக நியமிக்கப்பட்டுள்ளனர்.
தங்களுடைய மாநிலங்கள் அல்லது யூனியன் பிரதேசங்களில் அத்தியாவசியப் பொருட்கள் அல்லது மருத்துவ சாதனங்களுக்குப் பற்றாக்குறை எதுவும் இல்லை என்று அமைச்சரிடம் ஆணையாளர்கள் கூறினர்
(Visitor Counter : 131
சமூக நிதி மற்றும் அதிகாரமளித்தல் அமைச்சகம்
ஆதி திராவிடர்களுக்கான இட ஒதுக்கீடு
மக்களவை, மாநில சட்டப்பேரவைகள், பஞ்சாயத்துக்கள் மற்றும் நகராட்சிகளில் ஆதிதிராவிடர்களுக்கு விகிதாச்சார அடிப்படையில் இந்திய அரசியல் சட்டம் பிரதிநிதித்துவம் அளித்துள்ளது. கல்வி நிறுவனங்கள் மற்றும் மாநிலங்களின் கீழ் அளிக்கும் சேவைகள் தவிர ஆதிதிராவிடர்களுக்கு அரசியல் சட்டத்தின் கீழ் இட ஒதுக்கீடு அளிக்கப்பட்டுள்ளது. கல்வி நிறுவனங்களிலும் மாநிலங்களின் கீழ் சேவைகளிலும் ஆதி திராவிடர், பழங்குடியினர் மற்றும் இதர பிற்படுத்தப்பட்டோருக்கு அளிக்கப்படும் இட ஒதுக்கீடு சாதாரணமாக 50 சதவீதத்தை விட அதிகரிக்கக் கூடாது என உச்சநீதிமன்றம் கூறியுள்ளது.
மக்களவையில் இன்று கேள்வி ஒன்றுக்கு எழுத்து பூர்வமாக பதில் அளித்த சமூக நீதி மற்றும் அதிகாரமளித்தல் துறை இணையமைச்சர் திரு. விஜய் சாம்பிளா இந்த தகவலை குறிப்பிட்டுள்ளார்.
வணிகம் மற்றும் தொழில்துறை அமைச்சகம்
கோவிட்-19 பரவலையடுத்து நாட்டில் மருத்துவ ஆக்சிஜன் இருப்பு , விநியோகம் குறித்து திரு. பியூஷ் கோயல் ஆய்வு
கோவிட்-19 பரவி வரும் சூழலில், நாட்டில் மருத்துவ ஆக்சிஜன் இருப்பை அதிகரித்தல் மற்றும் விநியோகம் குறித்து மத்திய வர்த்தகம் மற்றும் தொழில்துறை அமைச்சர் திரு. பியூஷ் கோயல் இன்று ஆய்வு மேற்கொண்டார். தற்போதைய நிலவரப்படி , நாட்டில் மருத்துவ ஆக்சிஜன் தயாரிப்பு, சேமிப்பு, போக்குவரத்து மற்றும் விநியோகத்தில் அதிக அளவுக்கு எந்தப் பிரச்சினையும் இல்லை என்று தொழில்துறை மற்றும் உள்நாட்டு வர்த்தகத்துறை, சுகாதாரம் மற்றும் குடும்பநல அமைச்சகம் ஆகியவற்றின் அதிகாரிகள் தெரிவித்தனர். ஏப்ரல் மாதத்தில், நாளொன்றுக்கு 902 மெட்ரிக் டன்னாக இருந்த மருத்துவ ஆக்சிஜன் சராசரி மாதாந்திர நுகர்வு அளவு ஜூலை 15-ஆம் தேதி நிலவரப்படி, நாளொன்றுக்கு 1512 மெட்ரிக் டன்னாக அதிகிரித்துள்ளது. தற்போதை நிலவரப்படி, 15 ஆயிரம் மெட்ரிக் டன்னுக்கும் அதிகமாக போதிய கையிருப்பு உள்ளது.
அனைத்து மாநிலங்களிலும், மருத்துவ ஆக்சிஜனின் தற்போதைய உற்பத்தி மற்றும் விநியோக நிலை, இம்மாத இறுதி வாக்கில் தேவைப்படும் மொத்த அளவுடன் ஒப்பிடுகையில், நன்றாக இருப்பதாகத் தெரிய வந்துள்ளது. மாநிலங்களில், கொரோனா பாதிப்பு அதிகமாக உள்ள பெருநகரங்கள் மற்றும் மாவட்டங்களில், விநியோகம் மற்றும் கையிருப்பு போதுமான அளவு உள்ளது. இதே போல, தொலைதூரப் பகுதிகளிலும், இதன் தேவைக்கு ஏற்ப கையிருப்பு வைக்க ஏற்பாடுகள் செய்யப்பட்டுள்ளன. தீவிர சிகிச்சைப் பிரிவில் உள்ளவர்கள் உள்பட, மருத்துவ ஆக்சிஜன் உதவியுடன் உள்ள மொத்த கோவிட்-19 நோயாளிகளின் விகிதம் நேற்று 4.58 சதவீதமாக குறைந்தது. மார்ச் 1-ஆம் தேதி 5938 மெட்ரிக் டன்னாக இருந்த மருத்துவ ஆக்சிஜன் இருப்புத் திறன் சுமார் 10 சதவீதம் அளவுக்கு உயர்ந்துள்ளது.
அனைத்துப் பெரிய உருளைகள் தயாரிப்பு நிறுவனங்கள் மற்றும் கிரையோஜெனிக் வாகனங்கள் தற்போது அரசின் மின்னணு சந்தை பொது கொள்முதல் தளத்தில் பதிவு செய்யப்பட்டுள்ளன. மருத்துவ ஆக்சிஜன் ஜெனரேட்டர்கள் உற்பத்தியாளர்களும் பதிவுசெய்து வருகின்றனர்.
ஏதாவது அவசரத்தேவை ஏற்பட்டாலோ, பாதிப்பு திடீரென அதிகரித்தாலோ, போதிய அளவுக்கு மருத்துவ ஆக்சிஜன் இருப்பை வைத்திருப்பதற்கான ஏற்பாடுகளை மேற்கொள்ள வேண்டும் என்று அமைச்சர் வலியுறுத்தினார். மோசமான வானிலை காரணமாக, சாலைத் தொடர்புகள் பாதிக்கப்படும் இடங்களில் மருத்துவ ஆக்சிஜன் விநியோகத்தைத் தடையின்றி கிடைக்கச் செய்ய சிறப்பு கவனம் தேவை என அவர் உத்தரவிட்டார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
காமதேனு தீபாவளி 2021 பிரச்சாரம் தொடங்கியது
மாட்டு சாணத்தை அடிப்படையாகக் கொண்ட 100 கோடிக்கும் மேற்பட்ட தீப விளக்குகள் மற்றும் லட்சுமி-விநாயகர் சிலைகளை தயாரித்து சந்தைப்படுத்துவதற்கான காமதேனு தீபாவளி 2021 பிரச்சாரம் தொடங்கப்பட்டுள்ளது.
முன்னாள் அமைச்சரும், ராஷ்ட்ரிய காமதேனு ஆயோக்கின் முன்னாள் தலைவருமான டாக்டர் வல்லபாய் கதிரியா, காமதேனு தீபாவளி பிரச்சாரம் தொடங்குவதை குறிக்கும் வகையில் தனது அணியுடன் இணைந்து தேசிய இணைய கருத்தரங்கை நடத்தினார்.
இந்தியா முழுவதும் உள்ள பசு தொழில் முனைவோர் மற்றும் பசு பிரியர்கள் கலந்து கொண்ட நிகழ்ச்சியில் மீன்வள மற்றும் கால்நடை பராமரிப்பு அமைச்சர் திரு பர்ஷோத்தம் ரூபாலா பங்கேற்றார். காமதேனு தீபாவளிக்கான கூட்டங்கள், இணைய கருத்தரங்குகள் மற்றும் பயிற்சித் திட்டங்களும் ஒவ்வொரு மாநிலத்திலும் தொடங்கப்பட்டன.
காமதேனு தீபாவளி என்பது பசுவின் பால், தயிர், நெய் ஆகியவற்றுடன் அவற்றின் சாணம் மற்றும் சிறுநீரையும் முறையாக பயன்படுத்தி பொருளாதாரத்திற்கு பயனுள்ள வகையில் பசுக்களுக்கு அதிகாரமளிப்பதே ஆகும்.
பசுவின் பஞ்சகவ்யத்தில் இருந்து 300-க்கும் மேற்பட்ட பொருட்கள் தயாரிக்கப்படுகின்றன. தீப விளக்குகள், மெழுகுவர்த்திகள், சாம்பிராணி கோப்பை, அகர்பத்தி, தூபக் குச்சிகள், பலகை, சுவர் அலங்கார பொருட்கள், லட்சுமி-விநாயகர் சிலைகள் போன்ற
தீபாவளி தொடர்புடைய பொருட்களும் இவற்றில் அடங்கும்.
பசு தொழில் முனைவோர் மற்றும் மாட்டு உரிமையாளர்களால் தயாரிக்கப்பட்ட கோமயா விளக்குகள் ரசாயன அடிப்படையிலான சீன விளக்குகளுக்கு, மாற்றாக சுற்றுச்சூழலுக்கு உகந்தவையாக உள்ளன. கோடிக்கணக்கான மாட்டு சாண விளக்குகள் இந்தியா முழுவதும் கடந்த ஆண்டு தயாரிக்கப்பட்டன. பல தன்னார்வ அமைப்புகளுடன் இணைந்து ராஷ்ட்ரிய காமதேனு ஆயோக் இந்தியா முழுவதும் பயிற்சி அளித்தது. இதன் மூலம் அதிக எண்ணிக்கையிலான மாட்டு சாணம் சார்ந்த ஸ்டார்ட் அப் நிறுவனங்கள் உருவாகின. இந்த முறை இன்னும் அதிகம் பேரை சென்றடையும் வகையில் பிரச்சாரம் மேற்கொள்ள காமதேனு ஆயோக் உறுதிபூண்டுள்ளது.
இந்த பிரச்சாரத்தின் மூலம் இந்தியா முழுவதும் உள்ள பசு தொழில் முனைவோர் பயனடைவார்கள். மேலும், கோசாலைகள் தற்சார்பு நிலையை எட்டவும் இது உதவும். ‘ஸ்டார்ட்அப் இந்தியா’, ‘தற்சார்பு இந்தியா’ போன்ற பிரதமரின் லட்சியங்களும் வலுப்பெறும்.
இணைய கருத்தரங்கில் கலந்து கொண்ட அனைத்து பசு தொழில் முனைவோர் மற்றும் கோசாலை உரிமையாளர்களை திரு பர்ஷோத்தம் ரூபாலா ஊக்குவித்தார். இந்தியா முழுவதும் உள்ள பசு மற்றும் பசு தொழில் முனைவோர் நலனுக்கான செயல்பாடுகளுக்காக டாக்டர் வல்லபாய் கதிரியா மற்றும் அவரது குழுவினரின் முயற்சிகளை அவர் பாராட்டினார். இறுதி சடங்குகளின் போது மரக் கட்டைகளுக்குப் பதிலாக பசுவின் சாணத்தால் செய்யப்பட்ட கட்டைகளை ஊக்குவிக்க திட்டமிட்டுள்ளதாக திரு ரூபாலா தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1760621
••••
((Visitor Counter : 222
பிரதமரின் பொருளாதார ஆலோசனைக் குழு
இந்தியா@ 100 போட்டித்தன்மை பெருந்திட்டத்தை பிரதமரின் பொருளாதார ஆலோசனைக்குழு வெளியிட்டுள்ளது
இந்தியா@100 போட்டித்தன்மை பெருந்திட்டத்தை பிரதமரின் பொருளாதார ஆலோசனைக்குழு இன்று வெளியிட்டது. அக்குழுவின் தலைவர் டாக்டர் பிபேக் தெப்ராய், உறுப்பினர் திரு சஞ்சீவ் சன்யால் உள்ளிட்டோர் வெளியிட்டனர். பிரதமரின் பொருளாதார ஆலோசனைக் குழு போட்டிக்கான மையத்தின் தலைவர் டாக்டர் அமித் கபூர், பேராசிரியர் மைக்கேல் இ போர்ட்டர், ஹார்வர்டு வணிகப் பள்ளியைச் சேர்ந்த டாக்டர் கிறிஸ்டியன் கெட்டல்ஸ் உள்ளிட்டோர் வெளியிட்டனர். எதிர்வரும் காலங்களில் நாட்டின் வளர்ச்சிப் பயணத்திற்கு தேவையான புதிய வழிகாட்டு நெறிமுறைகள், பல்வேறு மாநிலங்கள் மற்றும் அமைச்சகங்களுக்கான வழிகாட்டுதல்கள் ஆகியவை இந்தப் பெருந்திட்டத்தில் இடம் பெற்றுள்ளது.
பேராசிரியர் மைக்கேல் இ போர்ட்டர் உருவாக்கிய போட்டித்தன்மை கட்டமைப்பின் அடிப்படையில், இந்தியா@100 போட்டித்தன்மை பெருந்திட்டம் அமைந்துள்ளது.
நாட்டின் 100-வது ஆண்டை நோக்கிய பயணத்தில் மிகப் பெரிய ஆற்றலையும், விருப்பங்களையும் நனவாக்க தேவைப்படும் நடவடிக்கைகளை அடையாளம் காண்பதற்கான வழித்தடமாக இந்தியா @100 பெருந்திட்டம் இருக்கும். 2047-ஆம் ஆண்டுக்குள் அதிக வருவாய் ஈட்டக் கூடிய நாடாக இந்தியாவை திகழச் செய்வதற்கான வழிவகைகள் இதில் தெரிவிக்கப்பட்டுள்ளது. சமூகம் மற்றும் பொருளாதார திட்டங்களை ஒருங்கிணைத்து புதிய மேம்பாட்டு அணுகுமுறை மற்றும் ஒட்டுமொத்த செயல்திட்டங்களை அடிப்படையாகக் கொண்டு புதிய வழிகாட்டு நெறிமுறைகளை இந்தப்பெருந்திட்டத்தில் குறிப்பிடப்பட்டுள்ளது. இந்தியாவின் தற்போதைய பொருளாதார நிலை, போட்டித் தன்மையில் ஆதாயங்கள் ஆகியவற்றை முழுமையாக ஆய்வு செய்வதன் அடிப்படையில், முன்னுரிமை அளிக்கப்பட்ட முன்முயற்சிகளின் ஒருங்கிணைந்த செயல்திட்டத்தையும் இந்தப் பெருந்திட்டம் கொண்டுள்ளது. சமீப ஆண்டுகளில் அரசு செயல்படுத்தியுள்ள பல சீர்திருத்தங்களின் அடிப்படையில், இது தற்போது இந்தியாவிற்கு தேவைப்படும் செயல்பாடுகள், பற்றியும், இந்த செயல்பாடுகளை தீவிரமாக தாமே நிறைவேற்றுவதற்கான கட்டமைப்பின் தேவைகள் எவை என்பதையும் எடுத்துரைக்கிறது.
பிரதமர் அலுவலகம்
சீக்கிய பிரதிநிதிகள் குழுவைப் புதுதில்லியில் உள்ள தமது இல்லத்தில் பிரதமர் சந்திக்க உள்ளார்
சீக்கிய பிரதிநிதிகள் குழுவைப் புதுதில்லியில் உள்ள தமது இல்லத்தில் பிரதமர் திரு நரேந்திர மோடி சந்திக்க உள்ளார். இன்று பிற்பகல் 05.30 மணியளவில் கூடியிருப்போரிடையே திரு மோடி உரையாற்றவுள்ளார்.
டுவிட்டர் செய்தியில் பிரதமர் கூறியிருப்பதாவது ;
“இன்று மாலை சீக்கிய பிரதிநிதிகள் குழுவை எனது இல்லத்தில் நான் சந்திக்கவி்ருக்கிறேன். இந்தக் குழுவில் வாழ்க்கையின் பல்வேறு பிரிவைச் சேர்ந்தவர்கள் இடம் பெற்றுள்ளனர். இவர்களிடையே பிற்பகல் 05.30 மணியளவில் நான் உரையாற்றவிருக்கிறேன். தொலைக்காட்சியில் காணுங்கள்…”
தொழிலாளர் மற்றும் வேலைவாய்ப்பு அமைச்சகம்
புதுச்சேரியில் தொழிலாளர் அரசு காப்பீட்டுக் கழகத்தின் புதுப்பிக்கப்பட்ட மண்டல அலுவலகம் திறந்து வைக்கப்பட்டது.
மருத்துவமனையோடு கூடிய கிளை அலுவலகம் நாட்டின் ஒவ்வொரு மாவட்டத்திலும் திறக்கப்படும்.
புதுச்சேரியில் தொழிலாளர் அரசு காப்பீட்டுக் கழகத்தின் புதுப்பிக்கப்பட்ட மண்டல அலுவலகத்தை தொழிலாளர் நலன் மற்றும் வேலைவாய்ப்புத் துறை  இணையமைச்சர் திரு. சந்தோஷ் குமார் கங்வார் திறந்து வைத்தார்.
நிகழ்ச்சியில் பேசிய அமைச்சர், தொழிலாளர் அரசு காப்பீட்டுக் கழகத்தில் காப்பீடு செய்யப்பட்ட நபர்கள் மற்றும் அவர்களின் குடும்பங்களின் நலனுக்காக மாகாண அலுவலகம், கிளை அலுவலகம் மற்றும் மருத்துவமனை பிரத்யேகமாக செயல்படும் என்று கூறினார்.
மேலும், நாட்டின் ஒவ்வொரு மாவட்டத்திலும் மருத்துவமனையோடு கூடிய கிளை அலுவலகத்தை திறக்க தொழிலாளர் அரசு காப்பீட்டுக் கழகம் முடிவு செய்திருப்பதாக அமைச்சர் தெரிவித்தார்.
தூய்மையே சேவை இயக்கம் அனுசரிக்கப்படுவதை யொட்டி, அமைச்சர் திரு. கங்வார் மற்றும் இதர பிரமுகர்கள் தூய்மையான சுற்றுச்சூழலின் முக்கியத்துவத்தை வலியுறுத்தும் விதமாக, மரக்கன்றுகளை நட்டு வைத்தனர். புதுச்சேரியில் உள்ள தொழிலாளர் அரசு காப்பீட்டுக் கழகத்தின் மருத்துவமனையின் மருத்துவர்கள் கைகளை தூய்மையாக வைத்திருக்கும் பழக்கம் பற்றிய செய்முறை விளக்கத்தை வழங்கினர்.
நுகர்வோர் நலன், உணவு மற்றும் பொது விநியோகம் அமைச்சகம்
நுகர்வோர் புகார்களுக்கு விரைந்து தீர்வுகாண மாவட்ட, மாநில, தேசிய ஆணையங்களுக்கு மத்திய அரசு உத்தரவு
நுகர்வோர் புகார்களுக்கு விரைவாக தீர்வுகாண்பதை உறுதி செய்ய, நுகர்வோர் பாதுகாப்புச் சட்டத்தின் கீழ் வழங்கப்பட்ட காலக்கெடுவைக் கடைப்பிடிப்பதை உறுதி செய்வதற்காக ஒரு மாதத்திற்கு மேல் ஒத்திவைப்பு வழங்க வேண்டாம் என்று தேசிய, மாநில மற்றும் மாவட்ட ஆணையங்களின் பதிவாளர்கள் மற்றும் தலைவர்களுக்கு நுகர்வோர் விவகாரத் துறை  கடிதம் எழுதியுள்ளது. ஒத்திவைப்புக் கோரிக்கைகள் காரணமாக 2 மாதங்களுக்கு மேல் புகார்களைத் தீர்ப்பதில் ஏதேனும் தாமதம் ஏற்பட்டால், தரப்புகள் மீது அபராதம் விதிப்பது குறித்து ஆணையம் பரிசீலிக்கலாம் என மத்திய அரசு தெரிவித்துள்ளது.
இது குறித்து தேசிய, மாநில மற்றும் மாவட்ட ஆணையங்களின் பதிவாளர்கள் மற்றும் தலைவர்களுக்கு நுகர்வோர் விவகாரத்துறை செயலர் திரு ரோஹித் குமார் சிங் கடிதம் எழுதியுள்ளார். நுகர்வோருக்கு விரைவாகவும், தடங்கலின்றியும், செலவு அதிகமாகாமலும் நீதி கிடைப்பதை உறுதி செய்ய வேண்டும் என்று அவர் கேட்டு கொண்டுள்ளார்.
நீண்ட வாய்தாக்கள் அளிப்பது நுகர்வோரின் உரிமையை மறுப்பது என்று கூறியுள்ள அவர், விரைவான தீர்வை வழங்குவது அவசியம் என்று வலியுறுத்தியுள்ளார். எனவே மிக நீண்ட காலத்திற்கு வாய்தா வழங்குவதை தவிர்க்க வேண்டும் என்றும், இரண்டுக்கும் மேற்பட்ட வாய்தாக்களுக்கு அபராதம் விதிக்கலாம் என்றும் அவர் தெரிவித்துள்ளார்.
நுகர்வோர் விவகாரத்துறை செயலர், அனைத்து மாநிலங்கள் மற்றும் யூனியன் பிரதேசங்களின் தலைமைச் செயலர்களுக்கும் கடிதம் எழுதியுள்ளார். அனைத்து நுகர்வோர் புகார்களையும்
e-daakhil தளத்தின் மூலமாக தெரிவிப்பதை ஊக்குவிக்க வேண்டும் என்று அவர் கேட்டுக்கொண்டுள்ளார். நுகர்வோர் விவகாரத்துறை வரும் 31-ந் தேதி தேசிய பயிலரங்கு ஒன்றுக்கு ஏற்பாடு செய்துள்ளது. புகார்களுக்கு விரைந்து தீர்வுகாணும் வழிமுறைகள் குறித்து இந்த பயிலரங்கில் விவாதிக்கப்படும் என தெரிவிக்கப்பட்டுள்ளது.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1826935
சிறப்பு சேவைகள் மற்றும் கட்டுரைகள்
எம்எஸ்எம்இ-களுக்கு அதிகாரம் வழங்க “சம்வர்தன்” மாநாட்டை ஜூன் 24, 25 தேதிகளில் இந்திய பட்டயக் கணக்காளர்கள் கல்வி நிறுவனம் நடத்த உள்ளது
பொருளாதாரத்திற்கு உத்வேகம் அளிக்கும் எம்எஸ்எம்இ-களுக்கு அதிகாரம் வழங்க “சம்வர்தன்” மாநாட்டை ஜூன் 24, 25 தேதிகளில் இந்திய பட்டயக் கணக்காளர்கள் கல்வி நிறுவனம் நடத்த உள்ளது. சர்வதேச எம்எஸ்எம்இ  தினத்தையொட்டி சென்னை அரும்பாக்கத்தில் உள்ள டிஜி வைஷ்ணவா கல்லூரி வளாகத்தில் இந்த நிகழ்வுக்கு ஏற்பாடு செய்யப்பட்டுள்ளது.
கொள்கை வகுப்பாளர்கள் மற்றும் தொழில்முனைவோரிடையே இணைப்பை ஏற்படுத்த இந்த 2 நாள் மாநாட்டிற்கு ஏற்பாடு செய்யப்பட்டுள்ளது. எம்எஸ்எம்இ-க்களை பொருளாதார ஊக்கிகளாக உருவாக்கி அவற்றை தற்சார்புடையவர்களாக மாற்றுவதை இம்மாநாடு நோக்கமாகக் கொண்டுள்ளது.
இந்த நிகழ்வில் பட்டயக் கணக்காளர்கள், எம்எஸ்எம்இ நிறுவனங்கள், ஸ்டார்ட் அப் நிறுவனங்கள், வங்கியாளர்கள், வல்லுநர்கள், ஆர்வமுள்ள தொழில்முனைவோர், சில்லறை மற்றும் மொத்த வியாபாரிகள், தொழில் வல்லுநர்கள் உள்ளிட்டோர் பங்கேற்பார்கள்.
இந்த மாநாட்டில் எம்எஸ்எம்இ நிறுவனங்கள், ஸ்டார்ட் அப் நிறுவனங்கள் தொடர்பான பல்வேறு தலைப்புகளில் 9 அமர்வுகள் நடைபெற உள்ளன. இந்த அமர்வுகளில் பல்வேறு துறைகளின் நிபுணர்கள், வங்கி அதிகாரிகள் உள்ளிட்டோர் கருத்துப் பரிமாற்றம் செய்வார்கள். இதில் பொதுமக்களும் பங்கேற்குமாறு கேட்டுக்கொள்ளப்பட்டுள்ளனர். இதற்கு https://www.sirc-icai.org/common_events.php என்ற இணையதளம் வழியாக பதிவு செய்துகொள்ளலாம்.
இந்த மாநாட்டையொட்டி தொழில் முனைவோருக்கு விருதுகள் வழங்கப்படுகின்றன. இதற்கு sirc-icai.org என்ற இணையதளத்தில் விண்ணப்பிக்கலாம். விண்ணப்பம் செய்ய ஜூன் 18, 2023 கடைசி நாளாகும். கூடுதல் விவரங்கள் பெற 99400 20956 என்ற செல்பேசி எண்ணில் தொடர்பு கொள்ளலாம்.
மாநாட்டின் முதல் நாளான ஜூன் 24 அன்று நடைபெறும் விருது வழங்கும் விழாவில் பல்வேறு துறைகளில் சிறந்து விளங்கும் மற்றும் சாதனைப் படைத்த எம்எஸ்எம்இ தொழில்முனைவோருக்கு 19 வகையிலான விருதுகள் வழங்கப்படும்.